ፕሬዚዳንት ሳህለወርቅ ኤርትራን ጨምሮ የአምስት ሀገራት አምባሳደሮች የሹመት ደብዳቤ ተቀበሉ
የኢፌዴሪ ፕሬዚዳንት ሳህለወርቅ ዘውዴ ኤርትራን ጨምሮ የአምስት ሀገራት አምባሳደሮች የሹመት ደብዳቤ ተቀበሉ፡፡የሹመት ደብዳቤያቸውን ለፕሬዝዳንት ሳህለወርቅ ዘውዴ ካቀረቡት ሀገራት መካከል የኤርትራ ጨምሮ የሶማሊያ፣ የግብፅ፣ የቱኒዝያና የታይላንድ አምባሳደሮች ናቸው፡፡ፕሬዝዳንት ሳህለወርቅ ርዕሰ ብሄር ከሆኑ በኋላ የመጀመሪያ የሹመት ደብዳቤ መቀበል በመቻላቸው ዕለቱ ለእሳቸው ልዩ መሆኑን የሹመት ደብዳቤውን በተቀበሉበት ወቅት ተናግረዋል፡፡እንዲሁም በኢትዮጵያና የኤርትራ ህዝቦች መካከል ሰላም ወርዶ፣ ትብብር ተጀምሮ የኤርትራ አምባሳደር ሰመረ ርዕሶም የሹመት ደብዳቤ ማቅረብ በመቻላቸው ለዕለቱ ሌላ ልዩ ትርጉም እንደሰጠው ገልጸዋል፡፡ፕሬዝዳንቷ በዚሁ ወቅት ባደረጉት ንግግርም ኢትዮጵያ ከየሀገሮቹ ጋር የተሻለ ዲፕሎማሲያዊ ግንኙነት እንዲኖራትና የተፈረሙ ስምምነቶችም ስራ ላይ እንዲውሉ ፍላጎታቸው መሆኑንም አብራርተዋል፡፡እንዲሁም ከሀገራቱ ጋር የህዝብ ለህዝብ ትስስር እንዲኖር ኢትዮጵያ ፍላጎት እንዳላት አስታውቀዋል፡፡በተጨማሪም በኢትዮጵያ አዲስ አመራር አማካኝነት አዲስ የሠላም እና የትብብር ተስፋ በአፍሪካ ቀንድ እየታየ መሆኑንም ተናግረዋል፡፡አምባሳደሮቹም ሀገሮቻቸው ከኢትዮጵያ ጋር ያላቸው ግንኙነት ወደ ከፍተኛ ደረጃ ለማድረስ እንደሚሰሩም ቃል ገብተዋል፡፡ (ምንጭ፡- ውጭ ጉዳይ ሚኒስቴር ጽህፈት ቤት)